Tucker Carlson

**Tucker Swanson McNear Carlson** (s. 16. toukokuuta 1969 San Francisco, Kalifornia) on yhdysvaltalainen konservatiivinen televisiojuontaja, poliittinen kommentaattori ja kolumnisti. 

Carlson juonsi vuoteen 2023 asti Fox News -kanavan *[[Tucker Carlson Tonight]]* -ohjelmaa, joka oli Yhdysvaltain katsotuin kaapelitelevision välityksellä näkyvä ajankohtaisohjelma. Saatuaan potkut Fox Newsilta Carlson on juontanut sosiaalisen median alustoilla julkaistavaa *Tucker on X* -ohjelmaa sekä *Tucker Carlson Show* -podcastia.

Aiemmin urallaan Carlson juonsi ohjelmia CNN- ja MSNBC-kanavilla.

## Perhetausta ja koulutus
Carlsonin isoäiti oli amerikanruotsalainen. Hänellä on lisäksi muun muassa englantilaista, saksalaista, skottilaista, irlantilaista, sveitsinitalialaista ja portugalilaista sukutaustaa.

Carlsonin isä Dick Carlson työskenteli toimittajana, diplomaattina ja lobbarina. Hän johti vuosina 1986–1991 Voice of America -radioasemaa. Carlsonin äiti Lisa McNear Lombardi oli perijätär. Perhe asui La Jollassa Kaliforniassa. Äiti jätti perheen, kun Carlson oli kuusivuotias, ja isä meni uusiin naimisiin neljä vuotta myöhemmin. Carlsonilla on pikkuveli nimeltä Buckley.

Perhe muutti Rhode Islandiin, missä Carlson kävi lukion. Hän jatkoi opintojaan Trinity Collegessa Hartfordissa. Sieltä valmistuttuaan hän haki Yhdysvaltain keskustiedustelupalveluun CIA:han, mutta ei tullut hyväksytyksi.

## Ura
Carlson aloitti isänsä neuvosta ja esimerkistä uran journalismissa. Hän toimi konservatiivisen *Policy Review* -lehden faktantarkastajana ja kirjoitti sen jälkeen kolumneja *Arkansas Democrat-Gazetteen*. Vuonna 1995 hän aloitti työt *The Weekly Standard* -lehdessä. Sen jälkeen hän kirjoitti kolumneja, mielipidekirjoituksia, profiileja ja muita artikkeleita esimerkiksi *[[Esquire (lehti)|Esquire]]en*, *[[The New Republic]]iin*, *[[Forbes]]iin*, *[[Slate]]en*, *[[New York Magazine]]en*, *[[The Atlantic]]iin* ja *[[The Wall Street Journal]]iin*. Hänen vuoden 2003 artikkelinsa matkasta Liberiaan sai kansallisen *National Magazine Award* -ehdokkuuden.

### Televisiossa
Televisiossa Carlson esiintyi ensi kertaa vuonna 1995, kun CBS:n uutisankkuri Dan Rather haastatteli häntä O. J. Simpsonin oikeudenkäynnistä. Sen jälkeen hän alkoi toimia säännöllisesti uutisaiheiden ja politiikan konservatiivisena kommentaattorina televisiossa. Vuonna 2000 Carlsonista tuli CNN-uutiskanavan väittelyohjelman *The Spin Room* toinen juontaja. Sen lakkauttamisen jälkeen Carlson juonsi CNN:llä *Crossfire*-väittelyohjelmaa demokraattijuontaja Paul Begalan parina. CNN lakkautti ohjelman puoluepoliittisesti liian vastakkainasettelevana.

Carlson siirtyi CNN:ltä MSNBC:lle, jossa hänen ohjelmaansa *Tucker* esitettiin vuoteen 2008 saakka. Vuonna 2010 Carlson ja republikaanisen puolueen neuvonantaja Neil Patel perustivat *The Daily Caller* -nimisen konservatiivisen uutis- ja kommentaariverkkosivuston, joka arvosteli demokraattipoliitikkoja ja liberaalia politiikkaa sekä esitteli salaliittoteorioita. Carlson myi vuonna 2020 osuutensa sivustosta Patelille.

Vuonna 2009 Carlson aloitti vierailevana juontajana Fox News Channel -uutiskanavalla. Oman ohjelmansa hän sai kanavalta vuonna 2016 nimellä *[[Tucker Carlson Tonight]]*. Siitä tuli yksi kaapelitelevision historian suosituimmista uutisohjelmista. Carlson haastatteli vieraitaan laitaoikeistolaiseksi kutsutusta näkökulmasta, jota jotkut konservatiivitkin kutsuivat radikaaliksi ja äärimmäiseksi. Carlsonin teemoja olivat esimerkiksi valkoisten amerikkalaisten väitetty syrjiminen ja ei-valkoisten suosiminen sekä mustiin kohdistuvan poliisiväkivallan vähättely ja siihen liittyvien protestien arvostelu. Carlson piti latinojen maahanmuuttoa vahingollisena Yhdysvalloille ja sanoi sen taustalla olevan väestönvaihdon. Carlson ryhtyi presidentti Donald Trumpin tukijaksi vuonna 2016 ja tuki monia joskaan ei kaikkia Trumpin politiikkoja. Hän myös arvosteli koronaviruspandemiaan liittyviä rajoitustoimia Yhdysvalloissa sekä kannatti vaalivilppiteorioita Trumpin hävittyä vuoden 2020 presidentinvaalin. Carlson on myös arvostellut republikaanipuolueen poliitikkoja liiallisesta talouspoliittisesta libertarismista.

Vuonna 2020 Carlson oli saavuttanut sen verran mainetta ja suosiota, että hänestä povattiin presidenttiehdokasta. Kuitenkin vuonna 2021 Fox-kanavan oikeudenkäynnin yhteydessä häneltä paljastettiin tekstiviestejä, joiden mukaan Carlson henkilökohtaisesti sanoi vihaavansa Trumpia.

Huhtikuussa 2023 uutisoitiin Carlsonin lähtevän Fox News -kanavalta. Kanava oli alle viikkoa aikaisemmin hyväksynyt 787,5 miljoonan dollarin arvoisen sovintoesityksen Dominion Voting Systems -yrityksen kanssa.

### Sosiaalisessa mediassa
Saatuaan potkut Foxilta Tucker Carlson alkoi julkaista videoita Twitteriin. Ensimmäinen video muistutti Carlsonin ohjelmaa Foxilla, mutta ilman vieraita. Jakso keräsi vuorokauden sisällä 85 miljoonaa katselukertaa. Fox News lähetti Carlsonille kirjeen, jonka mukaan videoiden julkaiseminen rikkoi sopimusta, joka Carlsonilla oli Foxin kanssa vuoteen 2025. Carlsonin taustatiimin mukaan kyse oli sananvapaudesta, eikä Foxilla ollut oikeuttaa kieltää videoblogien julkaisemista.

Carlsonin uuden ohjelman nimeksi vakiintui myöhemmin *Tucker on X*, kun Elon Musk nimesi Twitterin X:ksi. Carlsonin vieraina ovat olleet esimerkiksi Donald Trump (jakso 19), Andrew Tate (jakso 9), Robert F. Kennedy Jr., Aleksandar Vučić, Viktor Orbán (jakso 20) ja Argentiinan presidentti Javier Milei (jakso 24). Monilla jaksoilla on satoja miljoonia katselukertoja.

#### Vladimir Putinin haastattelu

Helmikuussa 2024 Carlson haastatteli Venäjän presidentti Vladimir Putinia ensimmäisenä länsimaisena toimittajana sen jälkeen, kun Venäjä oli hyökännyt Ukrainaan vuonna 2022.

Haastattelun julkaisun jälkeen Carlson sai osakseen runsaasti kritiikkiä. Yhdysvaltain entinen ulkoministeri Hillary Clinton luonnehti Carlsonia "hyödylliseksi idiootiksi". Europarlamentaarikkojen kuten Guy Verhofstadtin mukaan EU:n pitäisi harkita pakotteita ja matkustuskieltoa Carlsonia vastaan. Britannian entinen pääministeri Boris Johnson kutsui Carlsonia haastattelun myötä petturiksi.

## Näkemykset
Kun Carlsonista povattin vuonna 2020 republikaanipuolueen presidenttiehdokasta, hänen kantojaan luonnehdittiin "trumpistisiksi", millä tarkoitettiin yhdistelmää maahanmuuttajavastaista nationalismia, taloudellista populismia ja Yhdysvaltain etujen asettamista etusijalle globalismin sijaan. 

Carlson uskoo niin kutsuttuun väestönvaihtoteoriaan ja väittää, että väestönvaihto olisi demokraattipuolueen pitkäaikainen tavoite.

Carlson katsoo, että Yhdysvaltain läheinen suhde Israeliin on rasite. Hän on kritisoinut Yhdysvalloissa vaikutusvaltaisia, Israelille myötämielisiä Anti-Defamation League -järjestöä ja AIPAC-lobbausjärjestöä.

## Kritiikki

Carlson on lisätty Myrotvoretsin listalle Ukrainan kansan vihollisista. Hänen sanotaan tukevan Venäjän hyökkäystä ja propagandaa ja toimineen Ukrainaa vastaan. Seitsemän kuukautta sodan alkamisen jälkeen hän sanoi ettei Ukraina voi voittaa sotaa. Carlsonin sanotaan myös syyttäneen Ukrainaa Kah’ovkan vesivoimalan tuhoutumisesta ja loukanneen Ukrainan presidenttiä.

## Yksityiselämä
Carlson on kertonut avoimesti alkoholismistaan. Hän lopetti juomisen vuonna 2002.

## Teoksia
*
*
**The Long Slide: Thirty Years in American Journalism*, 2021.

## Lähteet